Szitakötő – 2015-4 tél - óravázlat

Választott szöveg: Pap Vanda: Patkófalva

Magyar irodalom, magyar nyelvtan – 6. osztály

* előzetes ismeret, elvégzendő feladatok:
	+ Nyelvtanból most fejeztük be az igék témakört követően a főnevek tanulását, így kapóra jött a tevékenységek felsorolása egy kis szókeresésre, ismétlésre, a tanultak megerősítésére. (Különös tekintettel a tanult *ír- írás* típusú ige-főnév párok különbségeinek önálló felismerésére.)
	+ Irodalomból a kötelező olvasmány feldolgozásánál tartunk, az Egri csillagok első fejezetén vagyunk túl, így adta magát, hogy az ott megismert kitalált falut (Keresztesfalva) hasonlítsuk össze Patkófalvával.
	+ (megjegyzés: nem egy teljes tanórát lefedő óravázlat)
* **Az óra menete:**
1. A mű közös felolvasása – figyelemfejlesztés: Akinek a nevét mondom, annak kell onnan folytatnia, ahol az előző olvasó tartott.
	* a munkaforma itt frontális munka volt, innentől kezdve párokban dolgoztak.
2. első feladat: Keresd az igéket! Milyen cselekvéseket végeztek a falu lakói? Csoportosítsd: a. asszonyok, b. férfiak, c. gyermekek
3. második feladat: Meseszámok
	1. Milyen nevezetes meseszámokat ismersz? Írj le néhányat példákkal együtt a füzetedbe!
	2. A műben milyen szám(ok) bukkan(nak) fel? Mit/miket kapcsolnak hozzá a falu lakói?
	* Ez a feladat kiegészítő jellegű volt a gyorsabban dolgozó párok számára, hogy addig se unatkozzanak, amíg a lassabb munkatempójú társaik megtalálják az igéket. Valamint kíváncsi voltam, hogy a félévi szövegértés szövege[[1]](#footnote-1) kapcsán tanultara mennyire emlékeznek.
4. harmadik feladat: Összehasonlítás
	1. Írd fel a feladat sorszámár a sor elejére. A következő sortól oszd három részre a füzetlapot. Az első harmadba írd majd a kérdéseket, ami mellé kerüljenek a válaszok. A második harmad közepére felülre írd fel, hogy Keresztesfalva, a harmadik egység közepére pedig, hogy Patkófalva.
	2. a kérdések: I. hol fekszenek? II. Mi okozza a bonyodalmat a falu lakosai számára? III. Hogyan bontakozik ki a konfliktus? IV. Hogyan zárul? Milyen megoldással?
5. negyedik feladat: Írd le a válaszaid egy lapra! a. Tetszett a mese? b. Mi fogott meg benne? Esetleg miben változtatnál rajta? c. Mit üzennél a szerzőnek?
	* Ez a feladat egyrészt szándékaim szerint a bevonódást erősíti, a kreatív energiákat igyekszik felszabadítani, miszerint a tanulók maguk is lehetnek a történet alakítói, és fontos lehet az a tudat is, hogy az ő véleményük is számít.
	* Differenciálás során a gyorsabbak számára lehet ez órai feladat, (ha az idő engedi, akkor közösen meg is lehet velük beszélni a válaszaikat, vagy a következő tanóra elejére emlékezetőként átrakni,) míg a lemaradóknak jó otthoni gondolkodni valót nyújthat.

1. Széplaki Erzsébet: Szövegértést fejlesztő gyakorlatok 6.o. Celldömölk, Apáczai Kiadó, 2013. 4-5. old. [↑](#footnote-ref-1)